SKRIFTLIG FORESPØRGSEL E-2671/01

af Laura González Álvarez (GUE/NGL) til Kommissionen

(2. oktober 2001)

Om: Udvidelsen af Barcelonas lufthavn og indvirkningen på miljøet

Sammenslutningen til beskyttelse af naturarven (Depana) har indgivet flere indsigelser mod projektet om udvidelse af Prat lufthavnen i Barcelona.

Sammenslutningen har igennem flere år beskæftiget sig med udarbejdelsen af en alternativ plan for bæredygtig udvikling af Llobregats delta. Den har nu fremlagt et alternativt forslag til udvidelsen af lufthavnen og den fysiske planlægning af omgivelserne. Denne er i overensstemmelse med de seneste års aktiviteter med henblik på at begrænse udvidelsens virkninger for området mest muligt.

Hvis der ikke tages hensyn til dette alternativ, kan det berøre en række særligt beskyttede områder og levesteder af fællesskabsbetydning (kystområderne I'lla, la Volatería, el Pas de Vaques og Reguera de les Bogues, Can Sabadell og Can Fargues, fyrreskoven ved Prat de Llobregat m.m.).

Har Kommissionen kendskab til denne alternative plan, som helt klart er mere hensigtsmæssig med hensyn til en bæredygtig udvikling?

Kan Kommissionen undersøge, om fællesskabsbestemmelserne anvendes korrekt, især direktiv 92/43/EØF(1) (levesteder), 79/409/EØF(2) (fugle) og 97/11/EF(3) om ændring af direktiv 85/337/EØF(4) om vurdering af visse offentlige og private projekters indvirkning på miljøet?

Der skal desuden tages hensyn til, at med grænseværdierne i det kommende direktiv om vurdering og styring af ekstern støj vil den forøgede flytrafik med anlæggelsen af nye startbaner indebære flere støjgener, og det vil være i strid med direktivets målsætning: at undgå, forhindre eller begrænse skadelige virkninger på menneskers sundhed forårsaget af eksponering for ekstern støj.

(1) EFT L 206 af 22.7.1992, s. 7.

(2) EFT L 103 af 25.4.1979, s. 1.

(3) EFT L 73 af 14.3.1997, s. 5.

(4) EFT L 175 af 5.7.1985, s. 40.

Svar afgivet på Kommissionens vegne af Margot Wallström

(21. november 2001)

Kommissionen kender udmærket projektet om udvidelse af lufthavnen i Barcelona på grund af en række klager, den har modtaget i den forbindelse. Det skal bemærkes, at denne sag allerede har været genstand for udveksling af informationer i flere omgange mellem Kommissionen og de spanske myndigheder. Den er ligeledes blevet drøftet på en række møder med disse.

Dette projekt skal obligatorisk underkastes proceduren for vurdering af dets virkninger for miljøet (VVM-vurdering) i henhold til Rådets direktiv 85/337/EØF af 27. juni 1985 om vurdering af visse offentlige og private projekters indvirkning på miljøet, som ændret ved Rådets direktiv 97/11/EF af 3. marts 1997.

Det fremgår, at udvidelsen af lufthavnen i Barcelona vil få en betydelig indvirkning på det særligt beskyttede fugleområde i Delta del Llobregat. Følgelig skal de spanske myndigheder tage hensyn til deres forpligtelser i medfør af artikel 6 i Rådets direktiv 92/43/EØF af 21. maj 1992 om bevaring af naturtyper samt vilde dyr og planter, som gælder for fuglebeskyttelsesområder udpeget i henhold til artikel 4 i Rådets direktiv 79/409/EØF af 2. april 1979 om beskyttelse af vilde fugle.

Kommissionen har faktisk modtaget en genpart af de indsigelser, som den nævnte sammenslutning har gjort i forbindelse med vurderingen af projektets indvirkning på miljøet.

Det skal bemærkes, at VVM-proceduren i forbindelse med dette projekt er i fuld gang. Da man som led i denne procedure ifølge de spanske myndigheder tager hensyn til forpligtelserne i medfør af Rådets direktiv 92/43/EØF, kan Kommissionen på indeværende tidspunkt ikke antage, at der foreligger nogen overtrædelse af fællesskabslovgivningen.

Sigtet med forslaget til Europa-Parlamentets og Rådets direktiv om vurdering og styring af ekstern støj(1) er at betro medlemsstaternes myndigheder ansvaret for udarbejdelsen af strategiske støjkort med henblik på at vurdere befolkningens udsættelse for støjgener, informere offentligheden om støjen og dens virkninger samt iværksætte handlingsplaner for at reducere støjen og bibeholde støjkvaliteten, hvor denne er god. Disse nye bestemmelser skal gøre det muligt at forebygge befolkningens eksponering for ekstern støj. Dog opererer man på indeværende tidspunkt endnu ikke med EU-grænseværdier for ekstern støj, idet dette hører under medlemsstaternes kompetence.

(1) EFT C 337 E af 28.11.2000.